## Les obres de la reforma de la Seu Judicial de Requena estan al 85 % d’execució

*** La Conselleria de Justícia invertix més de 500.000 euros per a millorar l’eficiència energètica de l’edifici**

La Conselleria de Justícia, Transparència i Participació té en marxa les obres de reforma de la instal·lació de climatització i ventilació de la Seu Judicial de Requena, uns treballs que es troben actualment executats al 85 %.

L’objectiu d’esta actuació, en la qual s’invertiran 500.359 euros, és millorar el confort i la qualitat de l’aire, i també a aconseguir més eficiència energètica.

La Seu Judicial de Requena està situada en l’avinguda Alfonso X, El Sabio, número 3. L’edifici alberga els Jutjats d’Instrucció i Primera Instància número 1, 2, 3 i 4, en què treballen personal funcionari, lletrats de l’Administració de Justícia, jutges i altres professionals.

**Actuació prevista**

L’edifici consta d’un total de 5 plantes, i inclou una planta soterrània i una planta de coberta.

L’objecte de l’obra és la reforma i substitució del sistema de climatització i de ventilació actual, que té 20 anys d’antiguitat, per un altre més modern, amb subsistemes de recuperació d’energia, amb la finalitat de millorar l’eficiència energètica de la Seu Judicial de Requena.

En este sentit, les noves instal·lacions tèrmiques estaran dotades dels sistemes de control automàtic necessaris perquè es puguen mantindre en els locals les condicions de disseny previstes, ajustant els consums d’energia a les variacions de la càrrega tèrmica. També s’actuarà en les canalitzacions d’aire i els accessoris.

Així mateix, l’obra s’adaptarà a la normativa actual quant a confort, renovació i qualitat de l’aire i ús de gasos refrigerants, i es prendran mesures per a evitar sorolls i vibracions.

Fecha: 30/12/2025